東州逸黨
作者：顔太初
朝代：宋

paragraphs: 天之有常度，躔次絕乖離。
地之有常理，沈潜無變虧。
人之有常道，高下遵軌儀。
三才各定位，萬古永不移。
二儀設有變，修德可以祈。
人道或反常，其亂何由支。
昔在典午朝，國祚向陵夷。
日向中夜出，赫赫來東陲。
地向太極裂，中有蒼鵝飛。
高厚災且異，人妖亦繁滋。
始有竹林民，怪誕名不羈。
次有夷甫輩，高談慕無爲。
沈湎多越禮，阮籍兼輔之。
虛名能飾詐，光逸與王尼。
何曾有先見，不能救其衰。
張華徒竭力，無以扶其危。
至今西晉書，讀之堪涕洟。
爾來歷千年，炎宋運重熙。
東州有逸黨，尊大自相推。
號曰方外交，蕩然絕四維。
六籍被詆訶，三皇遭毀訾。
坑儒愚黔首，快哉秦李斯。
與世立憲度，迂哉魯先師。
流宕終忘反，惡聞有民彝。
或爲童牧飲，垂髽以相嬉。
或作概量歌，無非市井辭。
或作薤露唱，發聲令人悲。
或稱重氣義，金帛不爲貲。
或曰外形骸，頂踵了無絲。
麀聚復優雜，何者爲尊卑。
遥聞風波民，未見如調饑。
偶逢紳带士，相對如拘縻。
不知二紀來，此風肇自誰。
都緣極顯地，多用寧馨兒。
斯人之一唱，翕然天下隨。
斯人之一趨，靡然天下馳。
鄉老爲品狀，不以逸爲嗤。
宗伯主計偕，不以逸爲非。
私庭訓子弟，多以逸爲宜。
公朝論人物，翻以逸爲奇。
家國盡爲逸，禮法從何施。
我常病其事，中夜起思惟。
平地三尺限，空車登無歧。
重載歷百仞，所來因陵遲。
萬一染成俗，雖悔何由追。
衆人皆若夢，焉能分其糜。
衆人皆若醉，不知啜其醨。
天下皆病痿，俾誰就魯醫。
天下皆病狂，何暇灸其眉。
幸有名教黨，可與决雄雌。
所嗟九品賤，不得立文墀。
賈誼惟慟哭，梁鴻空五噫。
終削南山竹，冒死指其疵。
願乘九廟靈，感悟宸心知。
赫爾奮獨斷，去邪在勿疑。
分捕復大索，憸人無孑遺。
大者肆朝市，其徒竄海湄。
殺一以戒萬，是曰政之基。
千奴共一膽，膽破衆自隳。
無使永嘉風，敗亂昇平時。